section_heading: Death in June i Hrvatska
paragraph_text: U listopadu 1992., tijekom Domovinskog rata, Pearce je posjetio Hrvatsku te je obišao bojišnicu u blizini Karlovca. Dok je bio u Zagrebu posjetio je Klinički bolnički centar Zagreb, tada jedinu kliniku u Hrvatskoj koja se bavi rehabilitacijom pojedinaca koji su ostali bez udova. Glavni zadatak klinike tada je bio da pomogne pacijentima da ponovno nauče hodati uz pomoć plastičnih nogu i da ponovno nauče dizati i držati predmete uz pomoć plastičnih ruku. Dana 8. listopada 1992., na godišnjici Odluke o raskidu državnopravnih sveza s ostalim republikama i pokrajinama SFRJ (Dan Hrvatskog sabora), Pearce je održao koncert u zagrebačkom klubu Jabuka. To je bio prvi koncert nekog britanskog sastava u neovisnoj Hrvatskoj. Godine 1993. objavljen je dvostruki album Something is Coming koji sadrži snimku nastupa u Jabuci i snimke pet starijih skladbi koje su ponovno snimljene 9. listopada 1992. u studijima HRT-a. Prihod stečen prodajom albuma doniran je Kliničkom bolničkom centru Zagreb koji je kupio aparate u vrijednosti od 16 do 20 tisuća funti.<ref>(reprizni eXit): Death In June, Kunst & Liebe Frequency Machine, pristupljeno 14. listopada 2022.<ref>Intervju s Oliverom Phillipeom 1996., pristupljeno 14. listopada 2022.<ref>Death In June – Something Is Coming, Discogs, pristupljeno 14. listopada 2022.